雙柳
作者：蘇轍
朝代：宋

paragraphs: 我作新堂，中庭蕭然，雙柳對峙。
春陽既應，千條萬葉，風濯雨洗。
如美婦人，正立櫛髮，髮長至地。
微風徐來，掩冉相繆，亂而復理。
垂之爲纓，綰之爲結，屈伸如意。
燕雀翔舞，蜩蜇嘶鳴，不召而至。
清霜夜落，衆葉如剪，顔色憔悴。
永愧松柏，歲寒不改，見嘆夫子。
聊同淵明，攀條嘯咏，得酒徑醉。
一廛粗給，三黜不去，亦如展惠。